section_heading: Vladavina
paragraph_text: Godine 1328., po smrti svoga najmlađeg strica, koji je Francuskom vladao kao Karlo IV., a Navarom kao Karlo I., Ivana je konačno naslijedila navarsku krunu i zajedno s njom grofoviju Champagne. Francusku krunu je naslijedio njen daleki rođak po muškoj liniji, Filip VI., s kojim je sklopila dogovor i zamijenila grofoviju Champagne za teritorije u Normandiji, Angoulêmeu, Mortainu i Longuevilleu. Kasnije je Angoulême zamijenila za teritorije Pontoise, Beaumont-sur-Oise i Asnière-sur-Oise.